Asianomistaja oli aiemmin lainannut yhdeltä epäillyltä 400 euroa ja maksanut sen takaisin. Epäiltyjen mukaan maksu oli kuitenkin viivästynyt ja siksi maksettavaksi vaadittiin 5000 euroa. Poliisin mukaan kyse on laittomasta saatavasta.

Epäillyt tekijät olivat kiristämisen ohella myös pahoinpidelleet uhria asunnossa ja vieneet häneltä sekä television että puhelimen. Lisäksi he olivat ottaneet uhrin auton pantiksi siihen asti, kunnes ”saatava” olisi kuitattu.

Vaatimus myös isälle

Tämän jälkeen epäillyt ryhtyivät kiristämään lisää rahaa. Tällä kertaa vaatimus esitettiin pojan kautta myös isälle ja summa oli nyt 6000 euroa. Sitä tehostettiin uhkalla pahoinpitelystä. Tässä vaiheessa asianomistaja vei tapauksen poliisin tietoon.